РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

9 Број:службено

07.03.2013.године

Б е о г р а д

**Б Е Л Е Ш К А**

**са састанка председника Одбора за дијаспору и Србе у региону Александра Чотрића са професором Срђаном Мијалковићем, председником Српског културног друштва „Просвјета“ из Беча**

Састанак је одржан у Дому Народне скупштине Републике Србије, Трг Николе Пашића 13, сала на I спрату (сала библиотеке), са почетком у 11,15 часова.

Председника Српског културног друштва „Просвјета“ из Беча, примио је председник Одбора за дијаспору и Србе у региону Александар Чотрић.

Осим председника, пријему је присуствовала и народни посланик и члан Одбора Сања Јефић Бранковић.

У уводној речи, председник Одбора Александар Чотрић, поздравио је професора Срђана Мијалковића, председника „Просвјете“, и изразио задовољство његовом жељом за долазак у Одбор, као и информисање Одбора о постојању и раду овог Друштва.

Председник Српског културног друштва ,,Просвјета“ из Беча, Срђан Мијалковић, истакао је да је „Просвјета“ основана 1902.године у Бечу. Међу њеним члановима на почетку су били Алекса Шантић, који је и написао химну „Просвјете“, Петар Кочић који је био секретар као и многи други угледни Срби тог периода. Након више од једног века постојања, Српско културно удружење „Просвјета“ је претходних месеци и година имало прилику да угости и велики број истакнутих професора српског језика и књижевника, међу којима треба поменути Милоша Ковачевића, Матију Бећковића као и председника Одбора за дијаспору и Србе у региону, господина Александра Чотрића. Професор Срђан Мијалковић представио је рад Друштва и истакао да Друштво организује различите пројекте у циљу промоције српског језика и културе, као што је на пример, пројекат „Мала причаоница“, који има за циљ промоцију ћирилице и поезије на српском језику, за децу раног школског и предшколског узраста. Друштво такође организује и низ других активности, међу којима је промоција бечких аутора који пишу на српском језику. Г.Мијалковић истиче да у Бечу живи више десетина хиљада Срба и да сматра да би било целисходно ујединити различита српска удружења у структурним и дуготрајним пројектима, те да је због тога преко потребна не само финансијска, већ и логистичка помоћ Републике Србије у даљем раду на промовисању српског језика и културе.

Председник Одбора за дијаспору и Србе у региону Александар Чотрић сложио се са председником “Просвјете” Срђаном Мијалковићем, да је преко потребна помоћ српском народу у Аустрији и да Одбор подржава рад и активности Српског културног друштва „Просвјета“. Председник Одбора похвалио је рад Друштва и истакао да Одбор не располаже финансијским средствима, али да ће препоручити надлежним ресорним министарствима, а пре свих, Министарству просвете, науке и технолошког развоја, Министарству културе и информисања, као и Канцеларији за дијаспору и Србе у региону, да помогну Српском културном друштву „Просвјета“ и његовим пројектима. Господин Чотрић је препоручио проф.Мијалковићу, да Друштво “Просвјета” свакако аплицира код наведених министарстава својим пројектима а ради добијања потребних финансијских средстава а тиме и унапређења квалитета рада овог друштва.

Председник Одборa је такође изразио потребу даље подршке СКД „Просвјета“ и истакао да је неопходно учинити све ради очувања српског језика и националног идентитета, јер наш народ у Аустрији нема статус националне мањине, постоји проблем изградње српских школа, те је више него потребна помоћ наше државе, у реализацији промоције српске културе. Посебно је истакао потребу рада на изградњи културно-информативног центра у Бечу.

Члан Одбора Сања Јефић Бранковић такође је похвалила рад Друштва и поздравила долазак проф. Мијалковића. Истакла је да би било корисно оформити и различите креативне радионице за децу школског и предшколског узраста, а било би такође пожељно афирмисати и рад позоришта. У свему изреченом, подржала је излагање г.Чотрића.

Председник Српског културног друштва „Просвјета“ Срђан Мијалковић је на крају овог сусрета, захвалио председнику Одбора г. Александру Чотрићу, као и народној посланици и члану Одбора Сањи Јефић Бранковић, на пријему.

Састанак је завршен у 12,25 часова.

БЕЛЕШКУ САЧИНИЛА

Злата Сретковић,

виши саветник

СЕКРЕТАР ОДБОРА

Весна Матић Вукашиновић,с.р.